**Tisztelt Felhasználók!**

A KENYSZI szociális és egyes gyermekjóléti szolgáltatásokat érintő rögzítési feladatokkal kapcsolatosan az elmúlt időszakban felmerült legfontosabb kérdésekről, teendőkről az alábbi tájékoztatást adjuk.

Elsőként felhívjuk a figyelmet a KENYSZI nyitó oldalán közzé tett

* **EMMI útmutató**kra, valamint,
* a veszélyhelyzet során teendő, egyes szociális és gyermekvédelmi ellátásokkal kapcsolatos intézkedésekről, valamint a szociális szolgáltatásoknak a veszélyhelyzet során elrendelt működési rendjéről szóló **88/2020. (IV. 5.) Korm. rendelet**re.

A 88/2020. (IV. 5.) Korm. rendelet szerint a települési önkormányzat és a települési önkormányzattal ellátási szerződést kötött egyházi vagy civil fenntartó túllépheti alapszolgáltatások esetében az engedélyezett, befogadott **létszámot, férőhelyszámot, feladatmutatót, az ezek feletti igénylés/igénybevétel** a KENYSZI-ben **rögzíthető.**

A **szociális alapszolgáltatások** esetében fő szabály szerint a veszélyhelyzet során **a KENYSZI napi jelentési kötelezettség a szokásos módon változatlanul fennáll**.

A **2020. március hónapra** vonatkozó **önellenőrzési időszak 2020. április 15. 24.00 óráig tart**, a KENYSZI rögzítési feladatokat**, korrekciókat eddig az időpontig tudja elvégezni az adatszolgáltató.**

**Óvodai és iskolai szociális segítő tevékenység:**

* A 2020. január 1-re visszamenőleges rögzítési időszak **meghosszabbításra kerül 2020. június 15-ig.**

**Házi segítségnyújtás:**

* 2020. április 2-tól – a 88/2020. (IV. 5.) Korm. rendeletnek megfelelően – újonnan felvételre kerülő ellátott esetében, az új igénylés rögzítésekor a **gondozási szükséglet pontszáma nem kötelező mező**, a személyi gondozás pontszám beírása nélkül is kiválasztható tevékenységi kör.
* A vizsgálat/felülvizsgálat érvényesség kezdete dátum maradt kötelező mező, és ennek meg kell egyeznie a megállapodás kezdő dátumával.
* A korábban már rögzített megállapodások módosítása esetében a vizsgálat pontszáma továbbra is kötelező. Ha a gondozási szükséglet változik, akkor ez kizárólag a korábbi megállapodás lezárásával és új megállapodás rögzítésével oldható meg.

**Nappali ellátás:**

* Nappali ellátás keretében a 88/2020. (IV. 5.) Korm. rendelet szerint - az ellátott lakókörnyezetében vagy elektronikus úton - nyújtott szolgáltatás esetén az ellátottak napi igénybevételét **a szokásos módon kell rögzíteni a KENYSZI-ben.**
* Nappali ellátás esetében időszakos leállást kizárólag akkor kell a KENYSZI-ben rögzíteni, ha semmilyen formában nem folytat tevékenységet az intézmény.

**Fejlesztő foglalkoztatás**

2020. március 10-én történt verzió váltását követően az alábbi módosítások érhetőek el a rendszerben:

* a jogviszony típusa kötelezően rögzítendő az igénylésben,
* az óraszám kötelezően rögzítendő az igénybevételi naplóban,
* az óraszám önellenőrzés keretében módosítható.

Felhívjuk a figyelmet, hogy a fejlesztő foglalkoztatás **jogviszony típusára** vonatkozó adatokat a már lezárt igénylésekbe **nem kell visszamenőlegesen** berögzíteni, **kizárólag a nyitott, és az új igénylésekben kötelező a rögzítése.**

A KENYSZI rögzítéssel kapcsolatosan felmerülő kérdéseiket továbbra is a kenyszi@allamkincstar.gov.hu címre kérjük megküldeni.

Köszönjük az együttműködésüket!

Magyar Államkincstár

Szociális Ellátások Főosztálya